Document ID: 32013D0731

DECIZIA COMISIEI
din 9 decembrie 2013
privind notificarea de către Irlanda a planului național de tranziție prevăzut la articolul 32 din Directiva 2010/75/UE privind emisiile industriale
[notificată cu numărul C(2013) 8638]
(Numai textul în limba engleză este autentic)
(2013/731/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 2010/75/UE a Parlamentului European și a Consiliului din 24 noiembrie 2010 privind emisiile industriale (prevenirea și controlul integrat al poluării) (1), în special articolul 32 alineatul (5) paragraful al doilea,
întrucât:
(1)
În conformitate cu articolul 32 alineatul (5) primul paragraf din Directiva 2010/75/UE, Irlanda a prezentat Comisiei planul său național de tranziție (PNT) la 31 decembrie 2012 (2).
(2)
În cursul evaluării sale cu privire la caracterul complet al PNT, Comisia a constatat unele inconsecvențe între lista instalațiilor incluse în PNT și cele raportate de Irlanda în inventarul de emisii, în temeiul Directivei 2001/80/CE a Parlamentului European și a Consiliului (3), precum și lipsa de informații privind o instalație, aceste aspecte împiedicând evaluarea datelor privind PNT.
(3)
Prin scrisoarea din 3 iunie 2013 (4), Comisia a solicitat autorităților irlandeze să aducă clarificări cu privire la inconsecvențele dintre PNT și inventarul întocmit în temeiul Directivei 2001/80/CE, precum și cu privire la o instalație de ardere.
(4)
Irlanda a prezentat Comisiei informații suplimentare, prin scrisoarea din 10 iulie 2013, în ceea ce privește, printre altele, eliminarea unei instalații din PNT (5).
(5)
După evaluarea suplimentară a PNT și a informațiilor suplimentare furnizate, Comisia a trimis o a doua scrisoare, la 4 septembrie 2013 (6), prin care a solicitat clarificări cu privire la data la care a fost acordată prima autorizație pentru mai multe instalații și cu privire la aplicarea corectă a regulilor de agregare definite la articolul 29 din Directiva privind emisiile industriale. Comisia a solicitat, de asemenea, o revizuire a calculării contribuției la plafoanele prevăzute în PNT pentru instalațiile de ardere cu combustibil multiplu.
(6)
Prin scrisoarea din data de 23 septembrie 2013 (7), Irlanda a furnizat informațiile și clarificările suplimentare solicitate, în conformitate cu Decizia 2012/115/UE (8).
(7)
Prin urmare, Comisia a evaluat PNT în conformitate cu articolul 32 alineatele (1), (3) și (4) din Directiva 2010/75/UE și cu Decizia de punere în aplicare 2012/115/UE.
(8)
În special, Comisia a examinat coerența și acuratețea datelor, a ipotezelor și a calculelor utilizate pentru determinarea contribuțiilor fiecăreia dintre instalațiile de ardere care intră sub incidența PNT la plafoanele de emisie stabilite în PNT, și a analizat dacă acesta cuprinde obiective generale și specifice conexe, măsuri și calendare pentru atingerea acestor obiective și un mecanism de monitorizare pentru a evalua conformitatea pe viitor.
(9)
Ca urmare a informațiilor suplimentare furnizate, Comisia a constatat că plafoanele de emisie pentru anii 2016 și 2019 au fost calculate utilizând datele și formulele adecvate și că toate calculele au fost corecte. Irlanda a furnizat suficiente informații cu privire la măsurile care vor fi puse în aplicare în vederea respectării plafoanelor de emisie, a monitorizării și raportării către Comisie cu privire la punerea în aplicare a PNT.
(10)
Comisia este satisfăcută de faptul că autoritățile irlandeze au luat în considerare dispozițiile enumerate la articolul 32 alineatele (1), (3) și (4) din Directiva 2010/75/UE și în Decizia de punere în aplicare 2012/115/UE.
(11)
Punerea în aplicare a PNT nu ar trebui să aducă atingere altor legislații naționale sau legislației Uniunii aplicabile. În special, în momentul stabilirii condițiilor de autorizare individuale pentru instalațiile de ardere care intră sub incidența PNT, Irlanda ar trebui să se asigure că nu este periclitată respectarea cerințelor prevăzute, printre altele, în Directiva 2010/75/UE, în Directiva 2008/50/CE a Parlamentului European și a Consiliului din 21 mai 2008 privind calitatea aerului înconjurător și un aer mai curat pentru Europa (9) și în Directiva 2001/81/CE a Parlamentului European și a Consiliului din 23 octombrie 2001 privind plafoanele naționale de emisie pentru anumiți poluanți atmosferici (10).
(12)
Articolul 32 alineatul (6) din Directiva 2010/75/UE prevede ca Irlanda să informeze Comisia cu privire la orice modificări ulterioare ale PNT. Comisia ar trebui să evalueze dacă aceste modificări sunt conforme cu dispozițiile prevăzute la articolul 32 alineatele (1), (3) și (4) din Directiva 2010/75/UE și în Decizia de punere în aplicare 2012/115/UE.
ADOPTĂ PREZENTA DECIZIE:
Articolul 1
1. În temeiul articolului 32 alineatele (1), (3) și (4) din Directiva 2010/75/UE și al Deciziei de punere în aplicare 2012/115/UE, nu se ridică obiecții împotriva planului național de tranziție notificat Comisiei de către Irlanda la 31 decembrie 2012, în temeiul articolului 32 alineatul (5) din Directiva 2010/75/UE, astfel cum a fost modificat în conformitate cu informațiile suplimentare trimise la 10 iulie 2013 și la 23 septembrie 2013 (11).
2. Lista instalațiilor incluse în planul național de tranziție, poluanții pentru care sunt acoperite aceste instalații și plafoanele de emisie aplicabile sunt stabilite în anexă.
3. Punerea în aplicare a planului național de tranziție de către autoritățile irlandeze nu scutește Irlanda de respectarea dispozițiilor Directivei 2010/75/UE privind emisiile provenite din instalațiile de ardere individuale menționate în plan, precum și a altor acte relevante din legislația de mediu a Uniunii Europene.
Articolul 2
Comisia evaluează dacă modificările ulterioare ale planului național de tranziție, care vor fi notificate de Irlanda în viitor, respectă dispozițiile prevăzute la articolul 32 alineatele (1), (3) și (4) din Directiva 2010/75/UE și în Decizia de punere în aplicare 2012/115/UE.
Articolul 3
Prezenta decizie se adresează Irlandei.
Adoptată la Bruxelles, 9 decembrie 2013.

Labels: 18
20